als_Latn dik_Latn sag_Latn
Olsi Avdiaj
Temat Kryesore
- Gega: Ja ku ndryshon Amerika me Shqipërinë në futboll
Dikur lojtar dhe kapiten i Partizanit, tani trajner. Skënder Gega një nga futbollistët më të njohur të kuq kthehet të flasë për futbollin, punën e tij si trajneri i Shpresave dhe impenjimin mes Amerikës dhe Shqipërisë. Pasi luajti futboll me një karrierë të shkëlqyer, Gega zgjodhi Amerikën. Prej vitesh jeton në këtë shtet së bashku me gruan dhe dy fëmijët. Është bërë gjysh, por kurrë nuk e harroi Shqipërinë. Në 2011-ën pranoi një propozim për të qenë trajneri i ekipit U-19 dhe prej tetorit të po atij viti është “misteri” i përfaqësueses U-21. Një punë mes Shqipërisë dhe Amerikës, që normalisht e mban për shumë kohë të “gozhduar” në Shqipëri, Gega rrëfen atë që ka arritur gjatë këtyre 4 viteve, ndryshimin mes futbollit tonë dhe atij amerikan, edhe eliminatoret e reja për ekipin Shpresa.
Zoti Gega ju prej 4 vitesh drejtoni 21-vjeçarët dhe 19 vjeçarët. Është e vështirë jeta mes Amerikës dhe Shqipërisë për një trajner futbolli?
Po të ishte klub futbolli në punën time, pra trajner në Superligë, do të isha gjithë kohës full-time në Shqipëri. Meqë kampionati ynë dhe sistemi shpresave ka një periudhë të gjatë atëherë më duhet të bëj një jetë të tillë. Por nuk është se unë qëndroj në Amerikë gjatë gjithë kohës. Jam në lëvizje dhe vëzhgoj lojtarët shoh ndeshje të tjera. Bëj përgatitjet për të qenë gati për ndeshjet dhe kompeticionet, por më tepër jam këtu sesa në Amerikë. Sigurisht që së bashku me familjen.
Mos duket se Amerika ka zëvendësuar sërish Shqipërinë...
Ka dalë në plan të dytë. Në këto kohë është Shqipëria e para, sepse këtu punoj dhe këtu është e lidhur karriera ime.
Çfarë ju mungon nga Shqipëria kur jeni në Amerikë?
Kur je në Amerikë të mungojnë shumë gjëra. Të mungojnë miqtë shumë gjëra që nuk i ke atje. Shkurt unë i kam parë sfidat e mia që 18 vjeç.
Por ama larg nga fëmijët?
Është e vërtetë, duke qenë larg të mungojnë të gjithë. Tani jam edhe gjysh dhe më mungojnë fëmijët dhe familja ime. Gjithsesi mundohem të kontribuoj sa më shumë, por duke qenë i punësuar këtu fizikisht dhe mendërisht një pjesë të kohës duhet të jem në Shqipëri për të punuar dhe gjithçka të më ecë mbarë. Të kem sukses dhe të jap kontributin tim sado modest të jetë. Po mundohem që të zhvillojmë këtë moshë të re, ndonëse jo çdo gjë e kam unë në dorë. Sidoqoftë është punë e bukur dhe që e bëj me kënaqësi.
Njerëzit ndonjëherë kërkojnë mrekullia nga ekipet përfaqësuese në fushë. Cilat janë problemet e një trajneri...
Të gjithë duhet ta dinë ose ta kuptojnë se unë nuk stërvit njeri. Unë drejtoj një skuadër. Gjithmonë më duhet të bëj shumë pak stërvitje. Po ju them një sekret nga profesioni i trajnerit. Unë në 10 ndeshje kam zhvilluar vetëm 22 orë stërvitje. Nëse të dielën t’i ke ndeshje, të hënën udhëton drejt për përfaqësueses, të martën stërvitesh dhe të mërkurën zhvillon ndeshjen. E kupton se sa kohë ke në dispozicion një lojtar për ta përdorur në mënyrën më të mirë të mundshme.
Shkopi magjik nuk është në dorën e trajnerit?
Të them të vërtetën gjithçka varet nga ata. Pra lojtarët shqiptarë. Do të kisha shumë dëshirë që t’i stërvitja sa më shumë të jetë e mundur. Mund të kisha në dorë më shumë orë për të futur idetë e mia në skuadër. Megjithatë jam i kënaqur për mënyrën sesi janë arritur rezultatet. Vjet kemi pasur në fushë shumë lojtarë të rinj, Gavazaj, Valon Ahmetaj, Rrahmani, Hysenaj, Strakosha, Teqja që do të jenë pjesë e këtij sezoni. Edhe 19-vjeçarët kanë lojtarë të talentuar. Por mosha e tyre është e vogël dhe ne nuk duhet të ngutemi.
Një ndryshim mes futbollit amerikan dhe atij shqiptar?
Është një sistem që ka kontraste. Ata kanë themele më të forta, ndërsa Shqipëria ka histori më të gjatë në futboll. Kjo nuk do të thotë se një shtet që është i ri në futboll nuk ecën përpara. Atje kushtet janë jashtëzakonisht të mira. Stadiumet janë perfekte. Me mijëra fusha që nuk shfrytëzohen. Futbolli është në rritje. Numri i fëmijëve që merren futboll, është shumë i madh. Janë drejt shkollës britanike, por mendoj se ata kanë diçka që nëse vendosin një objektiv e arrijnë. Shumë shpejt Amerika do ta thotë fjalën e vet në Botëror. Ju e patë këtë vit në Botëror që ishte nga skuadrat më të forta, me pasion të disiplinuar. Faktikisht dhe fizikisht shumë mirë. Punojnë pa fund. Kanë edhe programin e futbollit në shkollë dhe ky është ndryshimi mes Amerikës dhe Shqipërisë.
Gjithmonë ka disa qëndrime të çuditshme shqiptarët jashtë dhe ata brenda?
Unë jam trajneri i ekipit Kombëtar dhe dera e hapur është për të gjithë. Ne nuk bëjmë revolucion. Revolucionin në futboll e bëjnë klubet shqiptare. Ata duhet të aktivizojnë sa më shumë të rinjtë. Nuk ka vend për mure, të thuash ata brenda, ata jashtë, nga Shqipëria, Kosova, nga është me origjinë. Të gjithë duam të kontribuojmë ndaj ekipit Kombëtar, fanellës për të marrë maksimumin, sigurisht duke i çuar këta djemtë në ekipin përfaqësues A. Por nuk ka ndarje, brenda apo jashtë Shqipërisë. Të gjithë jemi për ekipin përfaqësues dhe nuk ka ndonjë ndarje të tillë.
Së shpejti grumbullim me lojtarët e Kombëtares shqiptare. Cili është qëllimi i këtij grumbullimi të shpejtë?
Qëllimi kryesor i këtij grumbullimi është për të parë nga afër të gjithë lojtarët, të cilët luajnë në superiore. Pavarësisht se shumë lojtarë nuk kanë minutazhin në superiore ata do të jenë pjesë e ekipit Shpresa, ndonëse janë të pranishëm në ekipet shqiptare. Shumë prej tyre kanë qenë pjesë e 19-vjeçarëve dhe ndoshta kanë qenë edhe lojtarë në turne miqësorë duke u aktivizuar. Por në kampionatin shqiptar nuk kanë gjetur hapësirat e duhura dhe në momentin kur jemi pranë kompeticionit, atëherë vendosëm që t’i shihnim edhe një herë përpara se të formonim gjithë ekipin. Qëllimi është që ne të shkojmë më grupin kryesor qoftë me lojtarët nga jashtë qoftë me lojtarët nga brenda Shqipërisë.
Në eliminatore keni një grup të vështirë, paçka se jeni mësuar me këta kundërshtarë. Herën e fundit ishte njëlloj?
Gjithmonë çdo grup është i vështirë. Në këto kompeticione mund të ketë një ose dy ekipe që në pamjen e jashtme mund të jenë në nivelin e Shqipërisë. Megjithatë eksperienca ka treguar se në çdo ndeshje ku mund të tregohemi apo jemi favoritë mund të humbasim apo edhe të fitojmë kur nuk jemi favoritë. Gjithsesi shpresoj që ndeshjen e parë ta fillojmë me sukses. Të kemi grupin kryesor të lojtarëve, të luajnë titullarët. Në fushë të jenë ata që kanë minutash që të mos kemi probleme në këto eliminatore. Grupi pa doreza e them se është shumë i fortë. Surpriza është Izraeli. Një kombëtare me ekipet e moshave që është një nga shtetet që ka më shumë sukses dhe grupet gjithmonë i ka kaluar. Duhet ta pranoj se pasi kam parë të gjithë ekipet mund të them se Izraeli është një nga skuadrat më të forta. E kuptoj që me kombëtaret nuk është se kanë ndonjë gjë të jashtëzakonshme por me shpresat gjërat shkojnë mirë. Luajnë futboll modern dhe cilësorë. Shpresoj që të mos kemi ndryshime gjatë sezonit me lojtarët. Ky grup lojtarësh që do të marrim në fillim do të jetë deri në fund ai që do të mbyllë sezonin. Dua vetëm që lojtarët të luajnë sa më shumë nëpër klube. Ky është edhe sekreti apo arma që ne kemi dhe që duhet të përdorim.
Eliminatoret e kaluara nisën keq?
Qëlloi që e nisëm keq, por patëm një problem, paçka statusit dhe vendit ku luanin me ekipin Shpresa nuk dhanë atë që prisnim. U desh periudhë e gjatë që të konsolidonim ekipin. Me Spanjën, Hungarinë apo Austrinë treguam veten tonë.
Cilët janë emrat e rinj të Gegës në ekipin U-21?
Është moshë delikate. Është moshë që ndryshon nga dita në ditë. Kanë mbaruar moshë që sapo kanë kaluar të luajturin tek të rinjtë dhe kanë moshën për të shpërthyer tek ekipet e para. Kemi parë disa lojtarë. Është fisnik Halimi që luan me Kievon dhe ka qenë pjesë e Maqedonisë, Albion Avdiaj, Vojvoda që luan me Standard Liezhin. Po kështu me dëshirën e tij ka kërkuar që të vijë edhe Prenga që luan në Superligën kroate. Është pjesë e 19-21-vjeçarëve të Kroacisë, por kërkon të luajë me kuqezinjtë. Dera është e hapur për të gjithë pa harruar kampionatin shqiptar. Ky ka problematikat e veta por për fat lojtarët kanë filluar që të aktivizohen, te Partizani, Teuta madje edhe Apolonia. Ne nuk do të lëmë askënd pa i dhënë shansin. Kush e meriton do të jetë në ekipin përfaqësues Shpresa.
Europiani 2017
21-vjeçarët e Shqipërisë do të përballen me Portugalinë, Izraelin, Greqinë, Hungarinë dhe Litenshtejnin. Skuadra është në grupin e katërt. Për Gegën, objektivi është që skuadra të bëjë të pamundurën për të qenë sa më mirë në renditje. “Qëllimi ynë është që renditemi sa më lart. Por pikë së pari ta nisim me këmbë të mbarë. Siç dihet grupi është i vështirë. Kemi ekipe shumë të forta, por që do të mundohemi të bëjmë maksimumin”. Sipas UEFA-s datat e ndeshjeve kualifikuese janë në periudhat 23- 31 mars, 8-16 qershor, 31 gusht – 8 shtator, 5-13 tetor, 9-17 nëntor, 21-29 mars 2016, 29 gusht-5 shtator 2016, 3-11 tetor 2016 dhe play-off me katër skuadrat më të mira të vendeve të dyta në grupe, dy prej të cilave do t’i bashkohen 9 ekipeve të vendeve të para dhe Polonisë si vend organizator i finaleve të Evropianit U-21 2017, do të luajnë më 7-15 nëntor 2016. Të vetmen datë të lirë për miqësore duket se tanët e kanë në qershor të këtij viti, më saktë më 8-16 qershor.
fao_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn